《戚子云袖诗见过且笃叙先祭酒与先人同朝之雅意甚古用韵为谢》
宋代·牟巘

白发祭酒公，仪刑古君子。多士所共敬，岂独桑与梓。

吾翁幸同朝，辇路时并辔。流风日以邈，追慨徒倚徙。

子云笃世谊，朅来自槜李。念我一破庐，落落荒城址。

遗以五朵云，置之五云里。我是老祠官，未忘镜湖水。

握手更细论，书味渊以旨。嘉问有青衿，十载诗千纸。

作者简介：牟巘（一二二七～一三一一），字献甫，一字献之，学者称陵阳先生，井研（今属四川）人，徙居湖州（今属浙江）。以父荫入仕，曾为浙柬提刑。理宗朝，累官大理少卿，以忤贾似道去官。恭宗德祐二年（一二七六）元兵陷临安，即杜门不出，隐居凡三十六年，卒年八十五。有《陵阳集》二十四卷（其中诗六卷）。事见《宋元学案》卷八○，清光绪《井研县志》卷三一有传。牟巘诗，以影印文渊阁《四库全书》本为底本，校以清乾隆十二年周永年刻《陵阳先生集》（简称周本）、清抄本（藏北京图书馆）。底本诗集外之诗及新辑集外诗附于卷末。